FI Euroopan unionin virallinen lehti CE 78/19

(2004/C 78 E/0019)

KIRJALLINEN KYSYMYS E-0559/03

esittäjä(t): Christopher Huhne (ELDR) komissiolle

(27. helmikuuta 2003)

Aihe: Hevosten tunnistusasiakirjat

1. Päätöksellään 2000/68 (1) komissio on tukenut voimakkaasti passien käyttöönottoa kaikille hevoseläimille, jotta voitaisiin estää lääkeaineita sisältävän lihan joutuminen ravintoketjuun. Mihin täydentäviin toimenpiteisiin komissio aikoo ryhtyä, jotta tämä voitaisiin välttää kolmansista valtioista peräisin olevan tuonnin yhteydessä?

2. Kuinka suuri osa kulutetusta hevosenlihasta tulee kolmansista valtioista, ja kuinka monta tonnia sitä tuotiin viime vuonna?

3. Milloin komissio aikoo ehdottaa vastaavia toimenpiteitä yleisemmille lihalajeille, kuten sian-, lampaan- ja naudanlihalle?

4. Miten näihin toimiin olisi komission mielestä parasta ryhtyä Kaakkois-Englannissa sijaitsevalla New Forestin alueella, missä on paljon villejä ja puolivillejä poneja, tai Dartmoorin kansallispuistossa Yhdistyneessä kuningaskunnassa tai Camarguen luonnonpuistossa Ranskassa?

David Byrnen komission puolesta antama vastaus

(24. huhtikuuta 2003)

Kun kyseessä ovat kolmansista maista tuotavat eläinperäiset elintarvikkeet, kyseiset maat esittävät elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY (2) kumoamisesta 29. huhtikuuta 1996 annetun neuvoston direktiivin 96/23/EY mukaisesti komission hyväksyttäväksi suunnitelman, jossa vahvistetaan eläinlääkkeiden jäämien seurantaa ja valvontaa koskevat takeet. Näiden takeiden on vastattava vähintään niitä takeita, joista on säädetty jäsenvaltioissa tuotettujen eläinperäisten elintarvikkeiden osalta. Kolmansissa maissa on erityisesti oltava voimassa asianomainen lainsäädäntö. Tämä koskee myös eläimille, joista elintarvikkeita saadaan, annettavia eläinlääkkeitä.

Hevoseläinten kasvatusta ja kavioeläimistä saatavan lihan tuotantoa varten ei ole yhteisön markkina-toimenpiteitä, minkä vuoksi käytettävissä ei ole yksityiskohtaisia tietoja tällaisen lihan tuotannosta. Komission käytettävissä on kuitenkin vuodelta 2001 tilastollisia ja taloudellisia tietoja, joista käy ilmi, että nykyiset viisitoista jäsenvaltiota ovat 30—35 prosenttisesti omavaraisia kavioeläimistä saatavan lihan osalta. Unionin Equus 2000 -konferenssissa arvioitiin, että EU-15:ssa on hevosia kaiken kaikkiaan 4,5 miljoonaa. Eurostatin mukaan EU-15:een tuotiin vuonna 2002 yhteensä 84 404 hevoseläintä teurastettaviksi ja 59 457 tonnia kavioeläinten lihaa.

Jotta muistettaisiin, miksi komissio hyväksyi komission päätöksen 93/623/ETY muuttamisesta sekä jalostukseen ja tuotantoon tarkoitettujen hevoseläinten tunnistamisesta 22. joulukuuta 1999 päätöksen 2000/68/EY, se haluaa todeta, että parlamentti, neuvosto, kansainväliset eläinlääkintäalan järjestöt ja myös asianomaiset hevostalouden alat ja hevoseläinten omistajat halusivat kovasti löytää ratkaisun hevosten hoidossa käytettävien eläinlääkkeiden todelliseen tai oletettuun puutteeseen. Eniten hevoseläimiä koskevaa erityistä ratkaisua toivoivat sellaiset jäsenvaltiot, joissa kavioeläimistä saatavan lihan kulutus on kaikkein alhaisinta.

Komissio ehdotti vuonna 2001 muutoksia eläinlääkkeitä koskevista yhteisön säännöistä 6. marraskuuta 2001 annettuun parlamentin ja neuvoston direktiiviin 2001/82/EY (3). Se ehdotti muun muassa hevoseläinten tunnisteella varustamisen huomioon ottamista ja poikkeusta hevoseläinten eläinlääkinnälliseen hoitoon komission päätöksessä 2000/68/EY säädetyin edellytyksin. Ehdotus on yhteispäätösmenettelyssä.

Komissio ei aio ehdottaa samanlaisia toimenpiteitä muille lajeille, esimerkiksi sioille, lampaille tai naudoille. Tällaisia eläimiä pidetään tavallisesti yksinomaan elintarviketuotantoa varten, ja niihin sovelletaan yhteisön lainsäädännön mukaista vaatimusta varustaa eläin tunnisteella asianomaiset tuotanto-olot huomioon ottaen.

Komissio on tietoinen siitä, millaisia vaikeuksia päätöksen 2000/68/EY soveltamisessa on ollut eräissä jäsenvaltioissa. Arvoisan parlamentin jäsenen tarkoittamat villit tai puolivillit hevosrodut ovat kuitenkin asianomaisten, jalostusta ja polveutumista koskevista edellytyksistä yhteisön sisäisessä hevoseläinten kaupassa 26. kesäkuuta 1990 annetun direktiivin 90/427/ETY (4) mukaisesti hyväksyttyjen jalostusjärjestöjen rekisteröimiä. Tammikuun 1. päivän 1998 jälkeen syntyneillä rekisteröidyillä hevosilla on oltava rekisteröityjen hevoseläinten mukana seuraavasta tunnistusasiakirjasta (passista) 20. lokakuuta 1993 tehdyn komission päätöksen 93/623/ETY (5) mukainen passi. Hevospassien käyttö Camarguessa osoittautui perustelluksi esimerkiksi vuonna 2000, kun alueella oli Länsi-Niilin kuumeen vuoksi voimassa siirtorajoituksia. Myös hevosten jäljitettävyys oli taattava, sillä kyseisellä alueella hevosia käytetään paimentamaan puolivillejä Camarguen nautoja, jotka, kuten muutkin nautaeläimet, ovat puolestaan täysin jäljitettävissä, sillä niillä on molemmissa korvissa korvamerkit, eläimillä on passit ja niiden tiedot on nautaeläinten tietokannassa.

(1) EYVL L 23, 28.1.2000, s. 72.

(2) EYVL L 125, 23.5.1996.

(3) EYVL L 311, 28.11.2001.

(4) EYVL L 224, 18.8.1990.

(5) EYVL L 298, 3.12.1993.